# Forskrift om reglement for orden og oppførsel

# 

29. september 2014



1

# Innledning

Dette ordensreglement er gitt med hjemmel i Lov 17. juli 1998 nr. 61 om grunnskolen og den videregåande opplæringa. Ifølge opplæringslova §§ 2-9 og 3-7 er kommunen forpliktet til å sørge for at det blir fastsatt ordensreglement for offentlige grunnskoler og videregående skoler.

Opplæringslova §§ 2-9 andre ledd og 3-7 andre ledd krever at reglementet gjøres kjent for elevene og foreldrene. Dette kan for eksempel skje ved at skolene deler ut reglementet til alle elevene og foreldrene. I tillegg bør også reglementet ligge på kommunens og skolens hjemmesider.

Ordensreglementet inneholder Oslo kommunes regler for orden og oppførsel, regler for hvilke tiltak som kan/skal brukes mot elever som bryter reglementet (sanksjoner) og regler for framgangsmåten når slike saker skal behandles (saksbehandlingsregler). Oslo kommune har i tillegg utarbeidet en [Veiledning til reglement for orden og oppførsel i Osloskolen](http://utdanningsetaten.oslo.kommune.no/getfile.php/utdanningsetaten%20%28UDE%29/Intranett%20%28UDE%29/ADP/Jus/Veiledning%20til%20reglement%20for%20orden%20og%20oppf%C3%B8rsel.pdf). Ut i fra føringer i denne har Språksenteret utarbeidet et lokalt reglement for trivsel, orden og oppførsel.

Skolen har ansvar for elevene i undervisning, arrangementer, ekskursjoner med mer der elevene er under skolens ledelse. Dette innebærer at ordensreglementet gjelder i alle typer undervisningslokaler, fellesrom og utearealer, på skoleveien og når elevene har undervisning andre steder enn på skolens område, for eksempel i prosjekter, leirskole, studieturer.

I tillegg til et felles ordensreglement for Osloskolen har Språksenteret utarbeidet et lokalt reglement for trivsel, orden og oppførsel. Dette reglementet tar utgangspunkt i lokale forhold og skal særlig sikre at skolen har rutiner og prosedyrer for å ivareta elevenes psykososiale skolemiljø. Alle skolens rådsorganer skal være delaktige i utarbeidelsen av reglementet.

Det sentrale reglementet gjelder i utgangspunktet bare for elevene. Reglementet gjelder ikke direkte

overfor skolens ansatte bortsett fra § 4-2, men det er en selvfølge at skolens ansatte er gode forbilder for elevene og etterlever reglene om orden og oppførsel.

Ved eventuell motstrid vil bestemmelsene i opplæringsloven og i det felles kommunale ordensreglementet ha forrang framfor det lokale reglementet.

## Forskrift om reglement for orden og oppførsel i Oslo-skolen

Fastsatt av byråden for kunnskap og utdanning 25.09.2012 med hjemmel i lov 17.07.1998 nr. 61 om grunnskolen og den vidaregåande opplæringa (opplæringslova) §§ 2-9 og 3-7 og bystyrevedtak av 21.04.2010 sak 142 og byrådsvedtak av 24.06.2010 sak 1061.

**§ 1 Formål**

Reglementet skal bidra til å oppfylle Oslo-skolens målsetting om et arbeids- og læringsmiljø preget av ro, orden, respekt og faglig konsentrasjon.

**§ 2 Virkeområde**

Reglementet gjelder for grunnskolene og de videregående skolene i Oslo kommune. Reglementet omfatter også voksenopplæringssentrene så langt det passer. Reglementet gjelder når skolene har ansvar for elevene. Det vil si i alle typer undervisningslokaler, fellesrom og utearealer og når elevene har undervisning andre steder enn på skolens område, for eksempel leirskoler og skoleturer. For grunnskoleelever gjelder reglene også på skoleveien. Reglementet kan også komme til anvendelse på tider da skolen ikke har ansvaret for elevene, forutsatt at elevenes oppførsel har tilstrekkelig tilknytning til skolen.

I tillegg til dette reglementet gis det enkelte driftsstyre myndighet til å gi utfyllende regler for

orden og oppførsel tilpasset den enkelte skoles/voksenopplæringssenters behov. Det enkelte

driftsstyre kan også fastsette andre sanksjoner enn de som fremkommer i § 6.

**§ 3 Vurdering av elevens orden og oppførsel (atferd)**

Vurdering i orden og oppførsel skal foretas ut fra reglene om orden og oppførsel i dette reglementet samt i skolens lokale reglement. Elevens orden og oppførsel kan ikke vurderes ut fra andre vurderingsgrunnlag enn dette.

Karakterene i orden og oppførsel vil som hovedprinsipp bli satt ned ved gjentatte brudd på en eller flere regler. Karakterene kan også settes ned ved enkelthendelser dersom det gjelder et spesielt grovt brudd på reglementet.

**§ 4 Regler for orden**

Elevene skal

* møte presist
* møte forberedt til opplæringen
* ha med nødvendig utstyr
* gjøre arbeid til rett tid og overholde frister
* holde orden

**§ 5 Regler for oppførsel**

Elevene skal vise alminnelig god oppførsel, herunder

* være til stede i opplæringen
* behandle medelever, ansatte og andre som elevene møter i skolehverdagen med respekt
* uansett kjønn, nasjonalitet, religion, livssyn, seksuell orientering m.m.
* bidra til et godt læringsmiljø
* rette seg etter beskjeder fra skolens ansatte
* følge skolens regler for melding av fravær
* ta godt vare på skolens eiendeler
* vise nettvett og følge skolens regler for bruk av mobiltelefoner, datautstyr og digitalt utstyr
* følge skolens regler for bruk av hjelpemidler og spesialutstyr

Oppførsel og opptreden som ikke aksepteres

* å mobbe
* å utøve eller true med fysisk vold
* å fuske eller forsøke å fuske
* å ha med, bruke eller være påvirket av alkohol, narkotika eller andre rusmidler
* å bruke tobakk/snus (videregående skoler og voksenopplæringssentre kan i lokalt reglement

tillate bruk av tobakk/snus på nærmere angitte områder)

* å ha med og/eller benytte farlige gjenstander
* å bruke plagg som helt eller delvis dekker ansiktet

**§ 6 Sanksjoner ved brudd på reglene for orden og oppførsel**

Oslo-skolen vil benytte følgende sanksjoner ved brudd på reglene for orden og oppførsel:

1. anmerkning
2. skriftlig advarsel til elev
3. skriftlig melding til foreldre/foresatte
4. pålegg om å utføre oppgaver før eller etter skoletid for å rette opp skader som eleven er

ansvarlig for

1. bortvisning fra undervisningen for enkelttimer eller for resten av dagen (oppll. §§ 2-10

og 3-8)

1. bortvisning fra undervisningen for lengre tid enn resten av skoledagen

- inntil tre dager på 8.–10. årstrinn (oppll. §§ 2-10)

- inntil fem dager i videregående skole (oppll. § 3-8)

- resten av skoleåret i videregående skole (oppll. § 3-8)

1. midlertidig eller permanent klasse-/gruppebytte
2. midlertidig eller permanent skolebytte (oppll. § 8-1)
3. tap av retten til videregående opplæring (oppll. § 3-8)

Fysisk refsing og kollektiv avstraffelse er ikke tillatt.

Eleven plikter å overholde ilagte sanksjoner. Ved manglende overholdelse kan eleven ilegges nye sanksjoner.

**§ 7 Anmeldelse av straffbare forhold**

Skolen vil normalt anmelde straffbare forhold til politiet.

**§ 8 Erstatningsansvar**

Ved skade eller skadeverk på skolens eiendom eller utstyr kan eleven og/eller elevens

foreldre/foresatte bli erstatningsansvarlige. Det samme gjelder ved tap av undervisningsmateriell.

**§ 9 Saksbehandling ved bruk av sanksjoner**

Ved bruk av sanksjoner gjelder følgende saksbehandlingsregler:

* Skolen skal sørge for at avgjørelsen tas på et forsvarlig grunnlag.
* Eleven skal ha fått mulighet til å forklare seg muntlig for den som skal ta avgjørelsen.
* Avgjørelsen skal begrunnes (ved avgjørelse av særlig betydning skal begrunnelsen gis

skriftlig).

* Før avgjørelse om bortvisning blir fattet skal skolen ha vurdert om det er mulig å brukeandre reaksjoner eller hjelpetiltak.
* I alvorlige saker skal mindreåriges foreldre/foresatte varsles så langt det er mulig.
* Foreldre/foresatte til elever på årstrinnene 1-7 skal varsles før det blir satt i verk bortvisning for resten av dagen.

Sanksjonene i § 6 nr. 6-9 er å anse som enkeltvedtak, og må i tillegg følge saksbehandlingsreglene for enkeltvedtak i forvaltningsloven.

**§ 10 Ikrafttredelse**

Denne forskriften trer i kraft fra 01.01.2013. Samtidig oppheves forskrift av 12. juli 2002 om

ordensreglement for skolene og voksenopplæringssentrene, Oslo kommune, Oslo.

## Forskrift om reglement for orden og oppførsel ved Språksenteret

Forskriften er vedtatt 7. oktober 2014 i tilsattes råd ved Språksenteret med hjemmel i lov 17.07.1998 nr. 61 om grunnskolen og den vidaregåande opplæringa (opplæringslova) §§ 2-9 og 3-7.

Språksenteret forholder seg til *Forskrift om reglement for orden og oppførsel i Oslo-skolen*fastsatt av byråden for kunnskap og utdanning 25.09.2012 med hjemmel i lov 17.07.1998 nr. 61 om grunnskolen og den vidaregåande opplæringa (opplæringslova) §§ 2-9 og 3-7 og bystyrevedtak av 21.04.2010 sak 142 og byrådsvedtak av 24.06.2010 sak 1061.

I tillegg gjelder følgende regler for trivsel, orden, oppførsel og sanksjoner ved Språksenteret.

**Medbrakt utstyr**

* Godteri og mineralvann skal kun tas med til skolen etter skriftlig beskjed fra lærer
* Leker, mobiltelefoner, datautstyr, digitalt utstyr og andre private gjenstander tas med til skolen på eget ansvar
* Internett, private leker, mobiltelefoner, datautstyr og annet digitalt utstyr skal ikke benyttes i undervisningstiden med mindre det er avtalt særskilt med lærer.
* Digitalt utstyr og mobiltelefoner skal oppbevares i skolesekken og være innstilt på lydløs i undervisningstimene.
* Ytterklær skal oppbevares på anvist plass.

**Regler om sykkel, rulleskøyter og lignende utstyr**

* Eleven skal bruke hjelm til og fra skolen
* Medbrakt sykkel skal parkeres på oppmerkede steder i skoletiden
* Medbrakt sykkel tas med på eget ansvar
* Rulleskøyter, sparkesykkel, rullebrett og lignende utstyr er ikke tillatt brukt innendørs og i skolegården

**Regler om fravær**

* Fravær fra opplæringen meldes til kontaktlærer samme dag som fraværet oppstår
* Ved fravær utover fem virkedager leveres sykemelding til skolen

**Regler for friminutt**

* Elevene skal oppholde seg på avtalte steder i friminuttet
* Snøballkasting er kun lov etter avtale med lærer
* Regler for friminutt skal overholdes

**Sanksjoner ved Språksenteret**

* Skolen kan inndra mobiltelefon, annet digitalt utstyr og andre gjenstander inntil en hel dag dersom utstyret ikke brukes i tråd med ordensreglementet og så sant bruddet på ordensreglementet er alvorlig og gjentatt flere ganger.
* Skolen kan ved nødrett eller nødverge beslaglegge farlige gjenstander.
* Skolen kan holde igjen elever etter skoletid for å rette opp skader som eleven er ansvarlig for, f. eks at eleven må rydde opp etter at han/hun har tagget på skolen eller lignende forhold
* Gjensitting eller tidlig oppmøte kan benyttes som sanksjon dersom eleven f. eks. eleven må ta igjen tapt arbeid som følge av andre brudd på reglementet.